CELEX: 32019D1810
Language: sk
Date: 2019-10-29 00:00:00
Title: Rozhodnutie Európskej rady (EÚ) 2019/1810 prijaté po dohode so Spojeným kráľovstvom z 29. októbra 2019, ktorým sa predlžuje lehota podľa článku 50 ods. 3 Zmluvy o EÚ

30.10.2019   
               
               
                  SK
               
               
                  Úradný vestník Európskej únie
               
               
                  LI 278/1
               
            
         ROZHODNUTIE EURÓPSKEJ RADY (EÚ) 2019/1810
         prijaté po dohode so Spojeným kráľovstvom
         z 29. októbra 2019,
         ktorým sa predlžuje lehota podľa článku 50 ods. 3 Zmluvy o EÚ
         EURÓPSKA RADA,
         so zreteľom na Zmluvu o Európskej únii, a najmä na jej článok 50 ods. 3,
         keďže:
         
                     (1)
                  
                  
                     Spojené kráľovstvo 29. marca 2017 oznámilo Európskej rade svoj úmysel vystúpiť z Európskej únie a Európskeho spoločenstva pre atómovú energiu (ďalej len „Euratom“) v súlade s článkom 50 Zmluvy o Európskej únii, ktorý sa vzťahuje na Euratom na základe článku 106a Zmluvy o založení Európskeho spoločenstva pre atómovú energiu.
                  
               
                     (2)
                  
                  
                     Európska únia v súlade s článkom 50 Zmluvy o EÚ dojednala so Spojeným kráľovstvom dohodu stanovujúcu spôsob jeho vystúpenia, v ktorej sa zohľadňuje rámec jeho budúceho vzťahu s Úniou.
                  
               
                     (3)
                  
                  
                     Európska rada 25. novembra 2018 schválila návrh Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (ďalej len „dohoda o vystúpení“), ako aj politické vyhlásenie, ktorým sa stanovuje rámec budúcich vzťahov medzi Európskou úniou a Spojeným kráľovstvom Veľkej Británie a Severného Írska (ďalej len „politické vyhlásenie“). Rada prijala 11. januára 2019 rozhodnutie (EÚ) 2019/274 (1) o podpise dohody o vystúpení (2).
                  
               
                     (4)
                  
                  
                     Podľa článku 50 ods. 3 Zmluvy o EÚ sa zmluvy prestanú vzťahovať na vystupujúci členský štát odo dňa nadobudnutia platnosti dohody o vystúpení alebo v prípade, ak sa tak nestane, dva roky po oznámení, pokiaľ Európska rada jednomyseľne nerozhodne o predĺžení tejto lehoty po dohode s dotknutým členským štátom.
                  
               
                     (5)
                  
                  
                     Európska rada po dohode so Spojeným kráľovstvom rozhodnutím (EÚ) 2019/476 (3) pôvodne rozhodla o predĺžení lehoty na základe článku 50 ods. 3 Zmluvy o EÚ do 12. apríla 2019. Európska rada rozhodnutím (EÚ) 2019/584 (4) prijatým po dohode so Spojeným kráľovstvom uvedenú lehotu ďalej predĺžila do 31. októbra 2019.
                  
               
                     (6)
                  
                  
                     Na rokovaniach medzi vyjednávačmi Únie a Spojeného kráľovstva, ktoré prebehli v mesiacoch september a október 2019, sa dosiahla dohoda o revidovanom texte protokolu o Írsku/Severnom Írsku, ktorý je zahrnutý do dohody o vystúpení a o nevyhnutných technických úpravách článkov 184 a 185 uvedenej dohody, ako aj o revidovanom texte politického vyhlásenia. Európska rada 17. októbra 2019 schválila zmenenú dohodu o vystúpení a schválila revidovaný text politického vyhlásenia. Rada prijala 21. októbra 2019 rozhodnutie (EÚ) 2019/1750, ktorým sa mení rozhodnutie (EÚ) 2019/274 (5) o podpise dohody o vystúpení.
                  
               
                     (7)
                  
                  
                     Spojené kráľovstvo listom z 19. októbra 2019 predložilo žiadosť o predĺženie lehoty stanovenej v článku 50 ods. 3 Zmluvy o EÚ do 31. januára 2020. V žiadosti sa uvádza, že pokiaľ strany dohodu o vystúpení ratifikujú pred 31. januárom 2020, vláda navrhne, aby sa táto lehota ukončila skôr.
                  
               
                     (8)
                  
                  
                     Vláda Spojeného kráľovstva predložila potrebnú legislatívu na účely ratifikácie dohody o vystúpení. Rada Európskej únie 21. októbra 2019 schválila návrh rozhodnutia Rady o uzavretí dohody o vystúpení a postúpila ho Európskemu parlamentu s cieľom získať jeho súhlas. Únia a Spojené kráľovstvo zatiaľ neukončili vnútorné postupy potrebné na ratifikáciu dohody o vystúpení. V Spojenom kráľovstve prebieha diskusia o tom, ako vyriešiť otázku ratifikácie, a predseda vlády Spojeného kráľovstva presadzuje uskutočnenie všeobecných volieb.
                  
               
                     (9)
                  
                  
                     Európska rada súhlasila s ďalším predĺžením do 31. januára 2020, aby umožnila ukončenie ratifikácie dohody o vystúpení.
                  
               
                     (10)
                  
                  
                     Európska rada pripomína, že podľa článku 50 ods. 3 Zmluvy o EÚ môže dohoda o vystúpení nadobudnúť platnosť skôr, ak strany ukončia svoje príslušné ratifikačné postupy pred uplynutím lehoty podľa článku 50 ods. 3 Zmluvy o EÚ. Vystúpenie by sa preto malo uskutočniť v prvý deň mesiaca nasledujúceho po ukončení ratifikačných postupov alebo 1. februára 2020, podľa toho, čo nastane skôr.
                  
               
                     (11)
                  
                  
                     Nemožno dovoliť, aby toto ďalšie predĺženie narušilo riadne fungovanie Únie a jej inštitúcií. Okrem toho bude mať za dôsledok to, že Spojené kráľovstvo bude až do nového dátumu vystúpenia naďalej členským štátom s plnými právami a povinnosťami v súlade s článkom 50 Zmluvy o EÚ, vrátane povinnosti navrhnúť kandidáta na vymenovanie za člena Komisie. Pripomína sa, že Spojené kráľovstvo má právo svoje oznámenie kedykoľvek odvolať. Európska rada pripomína záväzok Spojeného kráľovstva postupovať počas obdobia predĺženia konštruktívne, zodpovedne a v súlade s povinnosťou lojálnej spolupráce a očakáva, že Spojené kráľovstvo sa zhostí tohto záväzku a povinnosti vyplývajúcej zo zmluvy spôsobom, ktorý bude odrážať jeho postavenie vystupujúceho členského štátu. Na tento účel Spojené kráľovstvo uľahčí plnenie úloh Únie a zdrží sa akýchkoľvek opatrení, ktoré by mohli ohroziť plnenie cieľov Únie, najmä pokiaľ ide o účasť na rozhodovacích procesoch Únie a vykonávanie svojho hlasovacieho práva.
                  
               
                     (12)
                  
                  
                     Prebiehajúce mandáty členov inštitúcií, orgánov, úradov a agentúr Únie, ktorí boli nominovaní, vymenovaní alebo zvolení v súvislosti s členstvom Spojeného kráľovstva v Únii, sa skončia hneď, ako sa na Spojené kráľovstvo prestanú uplatňovať zmluvy, t. j. v deň vystúpenia.
                  
               
                     (13)
                  
                  
                     Toto predĺženie vylučuje akékoľvek opätovné otvorenie dohody o vystúpení. Akýkoľvek jednostranný záväzok, vyhlásenie alebo iný akt Spojeného kráľovstva by mali byť v súlade s literou a duchom dohody o vystúpení a nesmú brániť jej vykonávaniu. Takéto predĺženie sa nemôže využiť na začatie rokovaní o budúcich vzťahoch.
                  
               
                     (14)
                  
                  
                     Ako sa stanovuje v článku 50 ods. 4 Zmluvy o EÚ, Spojené kráľovstvo sa nezúčastnilo na rokovaniach Európskej rady o tomto rozhodnutí, ani na jeho prijatí. Ako sa však uvádza v liste predsedu vlády Spojeného kráľovstva z 28. októbra 2019, súhlasilo v súlade s článkom 50 ods. 3 Zmluvy o EÚ s predĺžením lehoty stanovenej v uvedenom článku a s týmto rozhodnutím,
                  
               PRIJALA TOTO ROZHODNUTIE:
         
            Článok 1
            
               1.   Lehota stanovená v článku 50 ods. 3 Zmluvy o EÚ, ktorú Európska rada predĺžila rozhodnutím (EÚ) 2019/584, sa týmto ďalej predlžuje do 31. januára 2020.
            
            
               2.   V súlade s článkom 50 ods. 3 Zmluvy o EÚ a v súlade s dohodou o vystúpení v prípade, že zmluvné strany uvedenej dohody ukončia svoje príslušné ratifikačné postupy a oznámia depozitárovi ukončenie uvedených postupov v novembri 2019, v decembri 2019 alebo v januári 2020, dohoda o vystúpení nadobudne podľa toho platnosť:
               
                           —
                        
                        
                           1. decembra 2019,
                        
                     
                           —
                        
                        
                           1. januára 2020 alebo
                        
                     
                           —
                        
                        
                           1. februára 2020.
                        
                     
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 29. októbra 2019
            
               
                  Za Európsku radu
               
               
                  Predseda
               
               D. TUSK
            
         
         
            (1)  Rozhodnutie Rady (EÚ) 2019/274 z 11. januára 2019 o podpise, v mene Európskej únie a Európskeho spoločenstva pre atómovú energiu, Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ L 47 I, 19.2.2019, s. 1).
         
            (2)  Text dohody o vystúpení pripojený k rozhodnutiu (EÚ) 2019/274 sa uverejnil v Ú. v. EÚ C 66 I, 19.2.2019, s. 1.
         
            (3)  Rozhodnutie Európskej rady (EÚ) 2019/476 prijaté po dohode so Spojeným kráľovstvom z 22. marca 2019, ktorým sa predlžuje lehota podľa článku 50 ods. 3 Zmluvy o EÚ (Ú. v. EÚ L 80 I, 22.3.2019, s. 1).
         
            (4)  Rozhodnutie Európskej rady (EÚ) 2019/584 prijaté po dohode so Spojeným kráľovstvom z 11. apríla 2019, ktorým sa predlžuje lehota podľa článku 50 ods. 3 Zmluvy o EÚ (Ú. v. EÚ L 101, 11.4.2019, s. 1).
         
            (5)  Rozhodnutie Rady (EÚ) 2019/1750 z 21. októbra 2019, ktorým sa mení rozhodnutie (EÚ) 2019/274 o podpise, v mene Európskej únie a Európskeho spoločenstva pre atómovú energiu, Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ L 274 I , 28.10.2019, s. 1).